## **ELŐTERJESZTÉS**

**Szombathely Megyei Jogú Város Közgyűlése Oktatási és Szociális Bizottságának 2018. október 17-i ülésére**

**Javaslat a 2019/2020. nevelési évre szóló óvodai felvételi körzetek meghatározására**

Szombathely Megyei Jogú Város Közgyűlésének Oktatási és Szociális Bizottsága a 160/2018. (VI.21.) OSzB. számú határozatában kérte, hogy az októberi ülésére készüljön előterjesztés az óvodai körzethatárok módosításáról, valamint a Szombathelyi Margaréta Óvoda csoportbővítésének lehetőségéről a 2019/2020 nevelési évtől kezdődően.

A nemzeti köznevelésről szóló 2011. évi CXC. törvény /továbbiakban: Nkt./ 49. § (3) bekezdés alapján a települési önkormányzat teszi közzé az óvoda felvételi körzetét.

Az óvodai felvétel, az óvodába történő jelentkezés és a fenntartó önkormányzat által meghatározott körzethatárok szerint történik. Szombathely Megyei Jogú Város Önkormányzata Szervezeti és Működési Szabályzatának 52. § (2) bekezdés 17. pontja ezt a jogkört az Oktatási és Szociális Bizottság hatáskörébe utalta.

A Nkt. 50. § (10) bekezdése értelmében a nemzetiséghez tartozó gyermekek óvodai nevelését ellátó nevelési-oktatási intézmény működési, felvételi körzetének meghatározása előtt be kell szerezni az érdekelt települési nemzetiségi önkormányzat egyetértését. Két óvodában folyik német nemzetiségi nevelés, a Szombathelyi Pipitér Óvodában és a Szombathelyi Napsugár Óvodában. Az óvodák felvételi körzete a város északi (Pipitér Óvoda) és déli (Napsugár Óvoda) része, melynek választó vonala a Szent Márton utca, Fő tér, Kiskar utca, Kálvária utca. Ezeket az óvodákat és utcákat a körzet módosítás nem érinti, így nem kell kikérni a nemzetiségi önkormányzat véleményét, ennek ellenére a módosításokról tájékoztatást küldtünk a számukra.

Több okból is szükségessé vált az óvodák felvételi körzetének újragondolása:

1. Az Nkt. 5.§ (1) bekezdésében foglaltak szerint az óvodai nevelés a gyermek 3 éves korától kezdődik, 2015. évtől kezdődően kötelező 3 éves kor után óvodába járni. Részben ennek is köszönhető, hogy bizonyos óvodák telített létszámmal működnek, sokszor kénytelenek a nevelési év során jelentkező körzetes óvodaköteles gyermeket is másik óvodába átirányítani.
2. A város több pontján is intenzív lakásépítés zajlik (pl.: Írottkő Lakópark, Károlyi Lakópark, Minerva), Kámonban új családi házas lakótelep alakult. Az óvodavezetői tapasztalatok alapján ezekbe az újonnan épülő lakásokba, házakba sok a vidékről beköltöző fiatal, kisgyermekes család.
3. Az óvodákban a sajátos nevelési igényű (a továbbiakban: SNI) gyermekek száma évről évre növekedik. Az Nkt. 47. § (7) bekezdése alapján az enyhe értelmi fogyatékos, beszédfogyatékos vagy pszichés fejlődési zavarral küzdő sajátos nevelési igényű tanulót két gyermekként, a mozgásszervi, érzékszervi (látási, hallási), középsúlyos értelmi fogyatékos, autizmus spektrum zavarral küzdő vagy halmozottan fogyatékos gyermeket, tanulót három gyermekként kell figyelembe venni az óvodai csoport, iskolai osztály, kollégiumi csoport létszámának számításánál, ha nevelés-oktatásuk a többi gyermekkel, tanulóval együtt történik.

A magas gyermeklétszám mellett nagyon nehéz ezen gyermekek nevelése. Fontos lenne, hogy lehetőleg ne a törvényben meghatározott maximum, vagy esetenként ezt meghaladó létszámú csoportokkal működjenek hosszú távon az óvodák.

Az alábbi táblázat az óvodák leterheltségét mutatja:

|  |  |  |  |  |  |
| --- | --- | --- | --- | --- | --- |
| **Óvoda** | **Férőhely** | **Csoportszám** | **2018. szeptemberi induló létszám** | **Csoport átlag\*** | **SNI-s gyermekek létszáma** |
| Aréna Óvoda | 240 | 9 | 173 | 19 | 2 |
| Barátság Óvoda | 150 | 6 | 133 | 22 | 3 |
| Benczúr Óvoda | 109 | 4 | 107 | 27 | 4 |
| Donászy Óvoda | 143 | 6 | 135 | 23 | 3 |
| Gazdag Erzsi Óvoda | 214 | 8 | 200 | 25 | 4 |
| Hétszínvirág Óvoda | 175 | 7 | 167 | 24 | 14 |
| Játéksziget Óvoda | 120 | 5 | 119 | 24 | 3 |
| Kőrösi Óvoda | 185 | 7 | 167 | 24 | 9 |
| Margaréta Óvoda | 100 | 4 | 97 | 24 | 1 |
| Maros Óvoda | 100 | 4 | 95 | 24 | 1 |
| Mesevár Óvoda | 130 | 5 | 120 | 24 | 1 |
| Mocorgó Óvoda | 150 | 6 | 131 | 22 | 7 |
| Napsugár Óvoda | 145 | 5 | 108 | 22 | 10 |
| Pipitér Óvoda | 160 | 6 | 148 | 25 | 6 |
| Szivárvány Óvoda | 189 | 7 | 154 | 22 | 5 |
| Szűrcsapó Óvoda | 214 | 8 | 203 | 25 | 8 |
| Vadvirág Óvoda | 86 | 7 | 86 | 29 | 3 |
| Weöres Sándor Óvoda | 75 | 3 | 73 | 24 | 2 |

\*a táblázatban feltüntetett átlaglétszám nem az SNI-s többlettel számított, hanem a tényleges gyermeklétszámot mutatja.

Az előzőeken túlmenően az óvodai felvételi körzetek meghatározásánál figyelembe kell venni a Közgyűlés 184/2018. (VI.25.) Kgy. számú határozatát, amelyben a 4652/2. helyrajzi számú „kivett emlékmű és várakozóhelye” (vagyis az Emlékmű domb) közterületet Boldog Brenner János ligetnek nevezte el. A Boldog Brenner János ligetet a Szombathelyi Mesevár Óvoda körzeténél szükséges nevesíteni.

A születési adatok alapján a gyermeklétszám várhatóan nem fog csökkenni az elkövetkező években, mivel a születési létszám az elmúlt három évben kiegyenlítettnek mondható. Az óvodakötelesek várható létszámát az alábbi táblázat mutatja:

|  |  |  |  |
| --- | --- | --- | --- |
| **Óvodák** | **Óvodaköteles** | | |
|  | **2019.09.01.**  (2015.09.01-2016.08.31. között született gyermekek | **2020.09.01.** (2016.09.01-2017.08.31. között született gyermekek | **2021.** (2017.09.01-2018.06.30. között született gyermekek adata |
| Aréna Óvoda | 21 | 18 | 13 |
| Barátság Óvoda | 39 | 33 | 25 |
| Benczúr Óvoda | 12 | 15 | 11 |
| Donászy Óvoda | 45 | 44 | 27 |
| Gazdag Erzsi | 43 | 48 | 28 |
| Hétszínvirág Óvoda | 44 | 47 | 27 |
| Játéksziget Óvoda | 31 | 44 | 26 |
| Kőrösi Óvoda | 60 | 58 | 37 |
| Margaréta Óvoda | 39 | 30 | 20 |
| Maros Óvoda | 26 | 36 | 12 |
| Mesevár Óvoda | 49 | 47 | 27 |
| Mocorgó Óvoda | 19 | 24 | 11 |
| Napsugár Óvoda | 41 | 45 | 24 |
| Pipitér Óvoda | 48 | 41 | 32 |
| Szivárvány Óvoda | 66 | 51 | 50 |
| Szűrcsapó Óvoda | 27 | 27 | 18 |
| Vadvirág Óvoda | 26 | 35 | 15 |
| Weöres Sándor Óvoda | 21 | 20 | 12 |
| **Összesen:** | **657** | **663** | **415** |

A Köznevelési, Sport és Ifjúsági Iroda az óvodavezetőkkel két csoportban (a város északi részén lévő óvodákkal valamint a déli részén lévő óvodákkal) egyeztette, hogy a fentiekben leírtak figyelembe vételével milyen megoldások lehetségesek az egyes óvodákban jelentkező túlterheltségek megszüntetésére.

Az egyeztetésen elhangzottak alapján a város északi részén az óvodák felvételi körzetének módosításával (a gyakorlatban utcák átcsoportosításával) lehetne a kialakult helyzeten javítani, a túlterheltséget enyhíteni. Az utcák áthelyezésénél kiemelt szempont volt, hogy a szülők a jelentkezésnél bizonyos utcákból mely óvodákat részesítik előnyben, valamint az is, hogy jó legyen az adott utcából az óvoda elérése, illetve mely területekről várható - az építkezések miatt – nagyobb gyermeklétszám.

Mindezek figyelembe vételével az alábbi utcák kerültek át más óvoda felvételi körzetébe:

* A Benczúr Óvodához került a Maros Óvodából a Béke tér és a Szent Imre herceg útja elejétől a végéig.
* A Maros Óvodához kerültek a Donászy Óvodától a Minerva lakótelep utcái: az Ariadné utca, a Concordia utca, a Demeter utca, a Diána utca, a Fortuna utca, a Glória utca, a Justitia utca, a Luna utca, a Minerva utca, a Niké utca, a Silvana utca, a Vesta utca és a Viktória utca.
* A Mocorgó Óvodához került a Benczúr Óvodából a Ciklámen körút, Ibolya köz, Jázmin utca, Muskátli utca, Rózsa köz, Viola utca.
* A Mocorgó Óvodához került a Maros Óvodától a Petúnia utca és az Irottkő utca.
* A Hétszínvirág Óvodához került a Weöres Sándor Óvodától a Dolgozók útja.
* A Szűrcsapó Óvodához került a Hétszínvirág Óvodától a Bem J. utca 6-18.

Az óvodák előzőek figyelembe vételével módosított, 2019/2020. nevelési évre szóló felvételi körzetét az előterjesztés melléklete tartalmazza.

A város déli részén elhelyezkedő óvodák vezetőivel történt egyeztetésen megállapítást nyert, hogy a városrész óvodáinál az utcák átcsoportosítása szakmailag nem indokolt: az egymás melletti óvodák túlzsúfoltak, így egy esetleges körzetmódosítás sem oldaná meg a helyzetet. Megoldás lehet a Margaréta Óvoda, valamint a Vadvirág Óvoda egy-egy csoporttal való bővítése.

A Köznevelési GAMESZ megvizsgálta a Margaréta Óvoda csoportbővítésének lehetőségét. A Margaréta Óvoda eredetileg 8 csoportos óvodának épült. Az óvoda által nem használt részben jelenleg a Máltai Szeretetszolgálat Egyesület működik. Az alsó szinten a MEREK (Mozgáskorlátozott Emberek Rehabilitációs Központja) Sport és segédeszköz fejlesztő műhelye, valamint jelnyelvi tolmácsszolgálat található. Az Egyesület az általa használt emeleti részen egy db csoportszobát és a hozzá tartozó vizes blokkot az óvoda rendelkezésére bocsátaná, ha valahol egy hasonló nagyságú helyiséget biztosítana számukra az Önkormányzat. A Máltai Szeretetszolgálat Vas megyei elnöke, Dr. Asbóth Mária a Városüzemeltetési Osztály által az MMIK-ban felajánlott helyiséget szervezetük számára megfelelőnek tartja.

A csoportszoba visszacsatolása az óvodai részhez, egy, az emeleti folyosó végén kialakított új ajtónyílás létrehozásával történne. Ezen az ajtón keresztül az óvodaként üzemelő szárnyból közvetlenül megközelíthetővé válik az új csoportszoba, ugyanakkor az öltöző és a csoportszoba is teljes felújítást igényel. A vizesblokkban falakat kell bontani, gépészetet átszerelni. Minden helyiségben új villamos szerelés, burkolat, festés és bútorzat szükséges. Az új csoportszoba kialakítása a hozzátartozó vizes helységekkel és öltözővel, bútorzattal együtt a kivitelezői árajánlat alapján bruttó 16.272.256 millió forint.

A Vadvirág Óvoda jelenleg három csoporttal működik, évek óta 100 %-os kihasználtsággal. Az óvoda 86 férőhelyes és szeptemberben 86 fővel indult, a legmagasabb, 29 fős átlaglétszámmal (az SNI-s gyermekek miatti számított létszám 30 fő). Felvételi körzetében nagy gyárak helyezkednek el. A város óvodáiban vizsgáltuk a jelentkezési szokásokat: általánosnak mondható, hogy a dolgozó szülők a körzetes óvoda helyett szívesebben viszik munkahelyükhöz közeli óvodába gyermekeiket. Előzőeket figyelembe véve szakmai szempontból megalapozott a Vadvirág Óvoda egy új csoporttal való bővítése.

A Szombathelyi Köznevelési GAMESZ tájékoztatása alapján az óvoda korszerűsítéséhez 2017-ben engedélyes tervdokumentáció készült. A tervben az szerepelt, hogy a régi épületben lévő csoportszoba átkerül az új szárnyba és a régi csoportszoba helyén tornaszoba kerül kialakításra, a régi épület emeleti részében lévő tornaszoba pedig a jövőben fejlesztőként működött volna. Az új csoportszoba kialakításával megszűnő helyiségek (felnőtt öltöző, fejlesztő és nevelői szoba, titkári iroda, raktárhelyiség) a jelenlegi konyha egy részén (új tálaló konyha kialakításával) kerülnének biztosításra.

Csoportbővítés esetén az új épületszárnyban kialakított csoportszoba lenne a negyedik szoba és a régi épületben található csoport, valamint a tornaszoba maradna a jelenlegi helyén. Ebben az esetben a titkári iroda elhelyezését kellene pluszban megoldani, valamint új engedélyes tervet kell készíttetni. Az átalakítás becsült költsége 40-50 millió forint. (A 2017-es becslés bruttó 40 millió Ft volt).

Az óvodabővítések kialakítási költségét a 2019. évi költségvetésben tervezni szükséges.

Tájékoztatom a Tisztelt Bizottságot, hogy az Nkt. rendelkezései alapján új csoport indításáról legkésőbb 2019. május 31. napjáig kell a fenntartónak a döntését meghoznia. Bővítés esetén biztosítani szükséges a csoportindítás személyi feltételeit, amely egy óvodai csoportra vonatkoztatva a köznevelési törvény előírásai alapján kettő óvodapedagógus és egy dajka foglalkoztatását jelenti, ennek bér és járulékköltsége mintegy 11-12 millió forint évente.

Kérem a Tisztelt Bizottságot, hogy az előterjesztést megtárgyalni, az óvodai felvételi körzeteket az előterjesztés melléklete szerinti tartalommal jóváhagyni, továbbá a Margaréta és Vadvirág óvodákban az új csoport indításáról, ezzel összefüggésben az óvodák bővítéséről szakmai álláspontját kialakítani szíveskedjék.

**Szombathely, 2018. október „ "**

**/: Koczka Tibor :/**

**I.**

**HATÁROZATI JAVASLAT**

**............./2018. (X.17.) OSzB. sz. határozat**

Szombathely Megyei Jogú Város Közgyűlésének Oktatási és Szociális Bizottsága a ”Javaslat a 2019/2020. nevelési évre szóló óvodai felvételi körzetek meghatározására” című előterjesztést megtárgyalta, és Szombathely Megyei Jogú Város Önkormányzata Szervezeti és Működési Szabályzatáról szóló 34/2014.(XI.13.) önkormányzati rendelet 52. § (2) bekezdés 17. pontján kapott felhatalmazás alapján az Önkormányzat által fenntartott óvodák felvételi körzetét az előterjesztés melléklete szerinti tartalommal jóváhagyja.

**Felelősök:** Rettegi Attila, az Oktatási és Szociális Bizottság elnöke,

Koczka Tibor alpolgármester

/A végrehajtás előkészítéséért:

Dr. Bencsics Enikő az Egészségügyi és Közszolgálati Osztály vezetője/

**Határidő:** azonnal

**II.**

**HATÁROZATI JAVASLAT**

**............./2018. (X.17.) OSzB. sz. határozat**

1. Az Oktatási és Szociális Bizottság szakmai szempontból egyetért azzal, hogy a 2019/2020. nevelési évtől – a déli városrészen jelentkező óvodai túlterheltség csökkentése érdekében – a Szombathelyi Margaréta Óvoda, valamint a Szombathelyi Vadvirág Óvoda egy-egy csoporttal bővüljön.
2. A Bizottság kéri a Polgármestert, hogy a csoportbővítésekről szóló előterjesztést terjessze a Közgyűlés 2018. decemberi ülése elé.

**Felelősök:** Dr. Puskás Tivadar polgármester,

Rettegi Attila, az Oktatási és Szociális Bizottság elnöke,

Koczka Tibor alpolgármester,

/A végrehajtás előkészítéséért:

Dr. Bencsics Enikő az Egészségügyi és Közszolgálati Osztály vezetője/

**Határidő:** a Közgyűlés 2018. decemberi ülése